De tiltrædende ministre forventes at blive præsenteret efter 14.30, hedder det i pressemeddelelse.

Opdateret 12.45 med oplysningen om, at Mette Frederiksen er testet negativ for corona. Præsentationen af ændringer i regeringen bliver udskudt til senere på eftermiddagen. Det skyldes, at en person i statsminister Mette Frederiksens familie er blevet testet positiv for coronavirus, oplyser Statsministeriet i en pressemeddelelse. Mette Frederiksen har dog efterfølgende modtaget et negativt testsvar fra Rigshospitalet. Det skriver hun på Facebook . Men trods det kører hun ikke til dronningen i dag "ud fra et ekstra forsigtighedshensyn". Mette Frederiksen skulle have været hos dronningen klokken 11, men ud fra et ekstra forsigtighedsprincip vil hun ikke mødes med dronningen. Telefonisk præsentation Statsministeren har ikke været i nær kontakt med den smittede person, men vil alligevel lade sig teste ud fra et forsigtighedshensyn. Selvom hun tester negativ, vil hun ikke mødes med dronningen. Det forventes "for nuværende og foreløbigt", at Mette Frederiksen klokken 14.30 præsenterer ændringer i regeringen for dronningen telefonisk. Herefter vil hun præsentere "de tiltrædende ministre" for offentligheden på slotspladsen, som der er tradition for, hvis hun har testet negativ for coronavirus. Forinden skal de tiltrædende ministre modtages af dronningen på Amalienborg. Afskedsaudiens udsat Anledningen til statsministerens nu aflyste besøg hos dronningen var, at Mogens Jensen onsdag trådte tilbage som minister for fødevarer, fiskeri, ligestilling og nordisk samarbejde. Mogens Jensen skulle have været i afskedsaudiens hos dronning Margrethe klokken 12. Men det er udsat til et senere tidspunkt, da Mogens Jensen onsdag var sammen med statsministeren. Der er efter den nye plan overdragelse af de berørte ministerier klokken 16.